
Változások a hazai vízi- és vízfelszíni poloska faunában az első fajlistától napjainkig

A vízi- és vízfelszíni poloskák a vízi életközösségekben nagy jelentőséggel bíró rovarok. A vízhez kötődő poloskák faunisztikai kutatása már az 1800 években elkezdődött, de az első fajlista csak 1918- ban készült el. A természetvédelem intézményesítésének következtében jelentősen megnőtt a faunisztikai kutatások száma, melynek eredményeképp 1999-ben megjelent a bővített fajlista. A kutatások fejlődése és a monitoring vizsgálatok eredményeként azóta is bővült a fajlista, jelenleg 58 fajt tartunk számon. A kutatottság számottevő, hiszen az ország UTM négyzeteinek 66,8%-ból van adat. A hazánkban fellelhető összes vízi- és vízfelszíni poloska adat alapján becsülhető fajszám azonos az eddig detektált fajszámmal. A fajok faunisztikai státusza különböző. A környező országok fajlistáival összehasonlítva, a hazai fauna Ausztriáéval mutatja a legnagyobb hasonlóságot, míg nagyobb különbségek a délre eső országokkal szemben tapasztalhatók.



